Uniuns rumantschas en la Bassa

In relict dal tschientaner passà? Anc oz existan en la Bassa e schizunt a I'exteriur da quai da tschuncanta uniuns rumantschas. Dapi l’onn passà han ellas ina uniun da tetg: l'Uniun da las Rumantschas e dals Rumantschs en la Bassa, I'URB.

La finamira principala da las uniuns rumantschas en I'entira Svizra è segiramain quella da s'inscuntrar e da discurrer rumantsch. En ils statuts da I'uniun dals rumantschs da I'Engiadina en la Svizra franzosa pudain nus leger ch'els sa vesan sco 'uniun per la cultivaziun ed il mantegniment da noss linguatg’. Ils ins manegian cun quai da sa reunir per chantar, auters per sautar, mo era quels che s’interesseschan per litteratura na vegnan betg a la curta. Mintga uniun organisescha ses program tenor l’interess da sias commembras e da ses commembers.

Per exempel la Societad Grischuna da Son Gagl
Gia dapi blers onns sun jau commembra activa da la Societad Grischuna da Son Gagl e perquai As vi jau curtamain infurmar davart nossas activitads Durant l’onn. Il far festa cun noss cumpatriots Grischuns da lingua tudestga e taliana è bain la ‘lavur’ la pli usitada. Mintgatant essan nus blers tar nossa maisa radunda da la gievgia saira, alura vegni tard enfin che nus main a chasa, ma chastis na avain nus fin oz anc mai gì da pajar.
Sper la gruppa sportiva ha la Societad Grischuna da Son Gagl er in chor maschadà ch’è fitg activ. A chaschun da las differentas occurrenzas vesan ins adina puspè las medemas fatschas ed era l’organisaziun da quests arranschaments giascha per il solit adina en ils mauns da las medemas persunas, ma tals quitads avevan segiramain era gia ils fundaturs da nossa societad.

Uniuns rumantschas ier ed oz
Avant tschient onns cura che las uniuns èn vegnidas fundadas avevan ellas tut in’autra finamira ed impurtanza. Per motivs finanzials ubain pervia da la distanza na pudeva la glieud che lavurava en la Bassa turnar mintga fin d’emna a chasa en il Grischun.
L’interess per la lingua e la cultura rumantscha è fitg gronda en la Bassa. Las uniuns rumantschas/grischunas, e l’URB en spezial, avessan adina puspè da prender posiziun en dumondas politicas da gener linguistic, ina funcziun betg adina fitg simpla ed empernaivla. Quest interess da noss vischins ans sforza adina puspè da s’occupar cun quai che curra e passa si en la patria grischuna.
Ma sco ditg, la finamira principala è e resta il star da cumpagnia, dar ina brava baterlada, magari cun in sitg vin Vuclina e lura…ta regordas anc…cura vas puspè a chasa a zerclar l’iert…? Ubain sco insatgi aveva ditg a la Scuntrada: «Els vivan giu la Bassa e siemian da las muntognas.»

IIs Rumantschs da Cuira e conturn
Er en la chapitala grischuna e ses conturns datti uniuns rumantschas, q.v.d. uniuns localas, betg las uniuns linguisticas e surregiunalas sco la Societad Retorumantscha u la Lia rumantscha, che han  lur sedia a Cuira. En emprima lingia èsi da numnar ils dus chors, il chor maschadà Rezia ed il chor viril Alpina che tgiran omadus il chant rumantsch.
La Canorta rumantscha, ina cuminanza fitg libra ch'è naschida ord il ravugl da las 'Ediziuns Fontanivas' motivescha ina gruppetta da rumantschAs da sa scuntrar per regla ina giada il mais. Clemens Pally organisescha in program varià per la Canorta, il settember da quest onn è p.ex. previs ina visita a la biblioteca chantunala, ch'è vegnida renovada avant curt temp. ln'autra giada fa insatgi in votum che avain alura discutà.
Ils Jauers, quels e quellas da la Val Müstair ch'èn ussa da chasa a Cuira e conturn sa scuntran sporadicamain, senza avair in’organisaziun specifica, magari per ina sairada, per in'excursiun u per in pic-nic.
Ils Ladins furman la secziun da l'Uniun dals Grischs da Cuira e conturn, la secziun dumbra var 350 commembras e commembers, q.v.d. mintgin e mintgina che retira il Chalender Ladin quinta sco commember. Il president, per il mument è quai Domenic Signorell, e sia suprastanza mettan ad ir in program, uschia ch'insaquantAs LadinAs sa scuntran ina giada per ina saira litterara u per tadlar in referat. Il punct culminant da la stagiun è mintgamai la Festa Ladina, ina sairada da divertiment cun chant e magari era in teater.
Ina da las finamiras dals Rumantschs da Cuira e conturn è d'organisar almain ina giada l'onn ina represchentaziun da teater rumantsch en la chapitala.